Dnro1005/03/2018

7.2.2019

Liikenne- ja viestintäministeriö

Viite: Lausuntopyyntö LVM/1557/03/2018

Kuntaliiton lausunto arviomuistioluonnoksesta *Vaarallisten aineiden   
kuljetuksesta annetun lain kokonaisuudistus*

Kuntaliitto pitää perusteltuna, että vaarallisten aineiden kuljetuksen ja säilytyksen riskeihin kiinnitetään erityistä huomiota. Kuntaliitto kannattaa myös lainvastaiseen toimintaan liittyvien uhkien aiempaa vahvempaa huomiointia säädöstyössä. Aihealuetta on käsitelty esimerkiksi työ- ja elinkeinoministeriön asettaman työryhmän loppuraportissa (TEM/2490/00.06.02/20171), jossa ehdotetaan, että kemikaaliturvallisuuslaki kattaisi jatkossa myös lainvastaiselta toiminnalta varautumisen sekä työ- ja elinkeinoministeriön kirjeessä (TEM/2125/10.10.02/2018, 5.11.2018), jossa kiinnitettiin huomiota vaaditun kokonaisturvallisuustason säätelyperusteiden eroihin vaarallisten aineiden käsittelyssä.

Asutuksen lähellä tapahtuvalla vaarallisen aineen onnettomuudella voi olla erittäin laajoja vaikutuksia esimerkiksi sisälle suojautumisen tullessa kyseeseen. Tämän vuoksi vaarallisten aineiden onnettomuusriskeihin liittyvä tieto on välttämättömiä kunnan varautumisen sekä kunnan onnettomuuden aikaisten johtamisvastuiden näkökulmasta. Lähtökohtaisesti vaarallisten aineiden onnettomuuksien konkreettinen hoitaminen kunnassa tapahtuu yhteistyössä, jossa kootaan tarvittava asiantuntemus usealta kunnan viranomaiselta ja yhteistoimintataholta. On perusteltua varmistaa, että pelastusviranomainen, kunnan ympäristönsuojeluviranomainen ja elinkeino-, liikenne- ja ympäristökeskus olisivat tarkoituksenmukaisella laajuudella tietoisia vaarallisten aineiden kuljetusreiteistä, määristä sekä tilapäisestä säilyttämisestä. Nämä tiedot mahdollistavat riskiperusteisen ja tarkoituksenmukaisen valmiuden ja varautumisen vaarallisten aineiden onnettomuuksiin. Kunnat voivat myös yhdessä pelastuslaitosten kanssa hyödyntää vaarallisen aineiden kuljetuksia koskevia tietoja omatoimisen varautumisen kehittämisessä, kuten huomioimalla vaarallisen aineiden riskit kohdekohtaisessa pelastussuunnittelussa.

Vaarallisten aineiden kuljetusten riskikuvan tarkentuessa tarkoituksenmukaista olisi, että pelastuslaitosten asiantuntemuksen ja tietojen hyödyntäminen vakioidulla tavalla kunnan päätöksenteossa, erityisesti aluesuunnittelua ja kaavoitusta koskien, varmistetaan. Lisäksi maakuntauudistuksen osalta olisi varmistettava, että kaikki turvallisuus- ja varautumisyhteistyön rakenteet säilyvät toimintavarmoina myös hallinnollisen murroskauden yli.

SUOMEN KUNTALIITTO

Jarkko Huovinen Vesa-Pekka Tervo

johtaja, pelastustoimen kehittämispäällikkö

alueet- ja yhdyskunnat